Kaapstad wil ‘fietsrykultuur’ bouArgieffoto (Foto: CorteseEugenio, Pixabay) Die Stad Kaapstad is van voornemens om pendelaars aan te moedig om meer met fietse in dié stad te ry. Brett Herron, burgemeesterskomiteelid van vervoer, het gesê die stad se vervoerowerheid beplan om die persentasie pendelaars wat van fietse gebruik maak, van die huidige 1% tot 8% te verhoog teen 2032. “Fietsry is ŉ lewensvatbare en veilige manier van vervoer in Kaapstad,” het Herron gesê. “Dit is een van die sleutelgesprekke tydens die vyf dag lange Mobiliteitsindaba wat vanaf Donderdag by die Kenilworth-renbaan plaasvind.” Die Mobiliteitsindaba vind tydens Vervoermaand plaas en word gereël deur die konsulaat-generaal van Nederland in samewerking met die vervoerowerheid in Kaapstad, Wesgro en Accelerate Cape Town. Verskeie afgevaardigdes van die sakewêreld en die regering, aktiviste en nie-gemotoriseerde vervoerbelanghebbendes sal, in samewerking met die Nederlandse kenners, ŉ volhoubare mobiliteitsaksieplan vir die stad saamstel. “Ons is baie opgewonde om deel te wees van die indaba. Ek is vol vertroue dat ons goeie insig sal bekom van die Nederlanders, wat wêreldleiers is wanneer dit kom by volhoubare stede binne ŉ geografies beperkte omgewing,” het Herron bygevoeg. “Alhoewel die Stad Kaapstad beduidende hulpbronne die afgelope dekade toegewy het om ŉ fietsryvriendelike stad te skep, het ons nog nie meer inwoners oortuig om van fietsry gebruik te maak as ŉ werklike vervoermetode nie. Die stad se bestaande fietsrynetwerk beslaan minstens 450 km fietsrybane. Fietsrybane en wandelpaaie word ook opgerig indien daar plek is om dit te doen wanneer die stad nuwe paaie bou, of bestaande paaie opgradeer. Alhoewel sommige van dié bane veral gewild is onder persone wat vir hul ontspanning fietsry, sien ons nog nie die toename onder pendelaars wat ons in gedagte het nie.” Hy het bygevoeg die eerste twee dae van die Mobiliteitsindaba sal fokus op die manier hoe inwoners in die stad rondbeweeg en watter bydrae gelewer kan word tot Kaapstad se langtermynvolhoubaarheid deur eerder van nie-gemotoriseerde vervoer gebruik te maak, eerder as om privaat voertuie te gebruik om werk toe, skool toe of winkel toe te gaan. “Een van die grootste uitdagings wat ons beleef is verkeersopeenhopings. Sommige persone verwag van die stad om eenvoudig nuwe padinfrastruktuur te bly bou om die verkeer te verlig, maar nuwe paaie alleen is nie die oplossing nie. Inwoners moet ook hul deel doen en die manier verander hoe ons reis. Openbare vervoer, saamrygeleenthede of om fleksietye te werk is van die opsies wat voorgestel word,” het Herron bygevoeg. Die stad sal sy konsep fietsrybeleid binne die volgende agt weke beskikbaar maak vir publieke kommentaar. “Fietsry het talle voordele: dit is goedkoop, omgewingsvriendelik en ŉ gesonde alternatief vir afstande korter as 10 km. Inwoners moet van fietse gebruik maak vir korter afstande en motoriste moet fietsry aanvaar as ŉ regmatige vervoermetode – fietsryers is dus ook geregtig om van die stad se paaie gebruik te maak. Ons moedig ook fietsrytoerisme aan sodat besoekers ons stad op fietse kan ontdek.” Toegang tot fietse, veilige roetes en integrasie met ander vervoermetodes is van die punte wat by die indaba bespreek sal word. Die publiek is welkom om die indaba op 8 en 9 Oktober 2016 by te woon tussen 09:30 en 16:30. Daar is ŉ Monster MBX en skaatsplankvertoning, ŉ fietsryveiligheidskool waar kinders hul weg moet vind deur hindernisse en ŉ Repair-my-Bike-werkswinkel waar besoekers sal leer hoe om ŉ pap band te ruil of die ketting weer op te sit. Die publiek kan ook hul fietse skenk indien hulle dit nie meer gebruik nie. Besoek die Mobility Indaba se webwerf